Sargantana

**Sargantana** ye o nombre popular que mas a sobén se da en Aragón a os reptils escamosos de cuatro patas y mida de meyana a chica. Manimenos, seguntes a comarca, puestar que se le dé atros nombres, como **engardaixina**, que ye lo mas común en a zona oriental d'an se charra aragonés (en especial a comarca de Ribagorza y a Val de Chistau, en Sobrarbe) u que coexistan formas d'es dos tipos lexicos (sargantana y engardaixina) por igual, como pasa en buena cosa de Sobrarbe y Semontano de Balbastro.

## O tipo lexico «sargantana»

D'acuerdo con Manuel Alvar, «sargantana» ye o nombre mas cheneralizau en Tierra Plana y Semontanos d'Aragón, y tamién en Navarra. Atros autors posteriors, como Rafael Andolz, ofreixen un replego de localidaz que encaixa bien con ixa afirmación. O ''Diccionario'' de Gerónimo Borao ya replegó ixe nombre popular en Zaragoza en 1859, como tamién enantes en fue, de replegau, entre as contribucions de Siesso de Bolea a lo *Diccionario de Autoridades* (1724)..

Seguntes Joan Coromines, «sagartana», «*nombre diminutivo que se usa como tal en Aragón, [[La Rioja]], O. y S. de [[Catalunya|Cataluña]]*», se trata d'una evolución de <**sagarta* con l'anyadiu d'una desinencia diminutiva, *-ana*. <**sagarta* estaría una variant de l'etimo latín <**lacarta*. En a suya tesi sobre *El habla del Campo de Jaca* (1946), Manuel Alvar documenta las variants siguients sin salir de Chacetania: **sagartana** en Badaguás y Caniás, **sagardana**, **sagardiana**, **sangardana**, **sangartana**, **sangardiana**, **xargantana** en Navasiella, **chargantana**, **chardangana**, **chargandiana**, **zargantana**, y, por fin, **sangariana** en Borrés. En l'aragonés ansotano se documenta **sargandana** y **sangradana**.

Atras varians, fueras d'ixa comarca, son **sargantina** en Magallón, **sangardiana** en Fuencalderas, **sarguentana** en Exeya y en Val Palmas y tamién en Ayerbe, y **sargantalla** en Agüero. En a comarca de Tarazona y Moncayo se documenta **sargantesa** y **sargantina**.

**Sangardana** ye un nombre que tamién se documenta en Sallent de Galligo pero, de vez, apareixe en puestos diferents por o Semontano de Balbastro, como Radiquero y Salas Altas. En o Semontano se conoixe tamién una forma con a terminación *-icha*, **sangardicha**.

## O tipo lexico «engardaixina»

Os nombres relacionaus con «engardaixina» se troban mas que mas entre as comarcas de Ribagorza, Sobrarbe y norte de Semontano de Balbastro. **Engardaixina** se troba en a Baixa Ribagorza occidental, y en Fonz. Seguntes Chabier Tomás, a forma con -ix- ye a mas conservadera, entre que as formas con -ch- (que son mas comuns en a comarca de Sobrarbe) serían mas modernas. En Fonz se documenta tamién unatra forma minoritaria, **engardaixeta**.

«Engardaixina» nos la podemos trobar amás amás en Nabal, en A Buerda y en A Espunya. Manimenos, en A Buerda tamién s'emplega la pronunciación -ch-, **engardachina**, igual como en Puyarruego y Reviella, sin salir de Sobrarbe. Tamién en A Buerda se conoixe a forma **engardaichina**. En o Semontano, nos trobamos que s'ha documentau «engardachina» en Salas Altas y en Adauesca, que pueden estar relacionadas con a forma **engardicha**, de Balbastro.

## Se veiga tamién

* Fardacho.
* Salamanquesa.

## Referencias